أحمد پيرو

لحاج أحمد پيرو (مزيود ف 1932 ف الرباط، توفى ف 15 ماي 2024) موسيقي و باحت مغريبي، كيتّعتابر من أعلام لموسيقى لغرناطية.

 حياتو 
تزاد پيرو ف فاميلة رباطية عندها أصول موريسكية. قرا لقرآن ملي كان صغير، و لتاحق ب مدراسة محمد ݣسوس ف 1944، تحت رعاية عتمان جوريو. قرا لموسيقى من صغرو و كان كيتبّع ف راديو الجزائر فنانين بحال دحمان بنعاشور، الشيخ لمنور، و محمد الصديق لبجاوي. تخصص ف لموسيقى لغرناطية و تتلمد على يد موسيقيين مغاربا كبار د زمانو، بحال أحمد بناني، الحسين بلمكي الحجام، الفقيه السبيع المصطفى المعروفي، لملقب ب "اللوز"، و عبد السلام بن يوسف الملقب ب "الزعوق". تخرجو على يديه عدد ديال لفنانين بحال بهاء روندا.

ف 1989، خدا وسام الرضى، لي هوّ وسام كيتعطى ل الشخصيات التقافية و السياسية ف لمغريب.

ف 2013، خرّج كتاب كيوتق فيه خصوصيات و أساليب و إيقاعات لموسيقى لغرناطية، لي خدم عليه 28 عام.عميد طرب غرناطة يصوغ نوبات الذهب في كتاب الإحاطة الأحداث المغربية، تاريخ الولوج 14 دجنبر 2013   لقى صعوبات كبيرة باش يكمل لمشروع ديالو، حيت ماكانش عندو لوقت، و حيت لمراجع على لغرناطي قليلة. عتامد بزاف على كتاب كتبو يهودي جزايري إدمون ناطال ياڤيل ف 1904، زيادة على لكتابات ديال عبد اللطيف بنمصور لي كيتّعتابر شيخ لمداحين و لمسمعين لمغاربا، و كتاب "الموشحات والأزجال" ديال الجزايري لحفناوي أمقران جلول ويلس، زيادة على مخطوطات محفوضة عند هواة ديال لموسيقى لغرناطية.

 مؤلفات 

 «الإحاطة في أنغام غرناطة»، 2013.

 توشيحات 
وسام لعرش ب ݣراد ديال فارس.

 مصادر 

تصنيف:ناس تزادو ف الرباط
تصنيف:زيادة 1932
تصنيف:ناس توفاو ف الرباط
تصنيف:وفيات 2024
تصنيف:أرتيكلات فيهوم موشكيل بسباب عطاشة 3.1